Na osnovu člana 8. stav 1. Zakona o Narodnoj skupštini („Službeni glasnik”, broj 9/10) i člana 238. stav 5. Poslovnika Narodne skupštine („Službeni glasnik RS”, broj 20/12 – Prečišćeni tekst),

Narodna skupština Republike Srbije, na sednici Petog vanrednog zasedanja u Četrnaestom sazivu, održanoj 16. juna 2025. godine, donela je

**ZAKLjUČAK**

**povodom razmatranja Izveštaja o radu Poverenika za informacije od javnog značaja i zaštitu podataka o ličnosti za 2024. godinu**

1. Narodna skupština konstatuje da je Poverenik za informacije od javnog značaja i zaštitu podataka o ličnosti u Izveštaju o radu Poverenika za informacije od javnog značaja i zaštitu podataka o ličnosti za 2024. godinu ukazao na stanje u oblasti slobodnog pristupa informacijama od javnog značaja i oblasti zaštite podataka o ličnosti bez bitnih promena u odnosu na prethodni izveštaj, koje je ocenio kao specifično u oblasti pristupa informacijama od javnog značaja, s obzirom da je nastavljena sistemska zloupotreba prava u ovoj oblasti, što je rezultiralo i dalje značajnim povećanjem priliva zahteva u ovoj oblasti. Pozitivno je ocenio usvajanje Akcionog plana za sprovođenje Strategije zaštite podataka o ličnosti za period do 2030. godine, kao i nastavak otvaranja kancelarija van sedišta u Beogradu.

2. Narodna skupština, polazeći od ocene Poverenika za informacije od javnog značaja i zaštitu podataka o ličnosti o ostvarivanju prava građana u ovoj oblasti, poziva Vladu da intenzivira aktivnosti na: odgovarajućim normativnim izmenama kroz pripremu Predloga zakona o izmenama i dopunama Zakona o slobodnom pristupu informacijama od javnog značaja, kojim bi se sprečile zloupotrebe prava u ovoj oblasti, Predlog zakona o izmenama i dopuna Zakona o zaštiti podataka o ličnosti, kao i predloge zakona o izmenama i dopunama zakona čije su odredbe koje se odnose na obradu podataka o ličnosti usklađene sa Zakonom o zaštiti podataka o ličnosti, te da u tom postupku s dužnom pažnjom razmotri mišljenja i stavove Poverenika u pogledu mogućih efekata tih propisa; obezbeđivanju adekvatnih uslova za nesmetan rad Poverenika; unapređivanju mehanizama obezbeđenja izvršenja rešenja Poverenika; unapređenju znanja u oblastima prava na pristup informacijama od javnog značaja i prava na zaštitu podataka o ličnosti, kako bi se unapredio nivo ostvarivanja ovih prava u Republici Srbiji.

3. Narodna skupština poziva Vladu da redovno podnosi Narodnoj skupštini izveštaj o sprovođenju ovih zaključaka.

4. Ovaj zaključak objaviti u „Službenom glasniku Republike Srbije”.

RS Broj 22

U Beogradu, 16. juna 2025. godine

**NARODNA SKUPŠTINA REPUBLIKE SRBIJE**

PREDSEDNIK

Ana Brnabić